Astral koop belang in Quantum Foods | Netwerk24
Deur Petrus Malherbe 14 Julie 2020 16:26
Die hoendergroep Astral Foods het 'n minderheidsaandeel in Quantum Foods bekom. Foto: Unsplash
Dit volg op 'n wesenlike verandering in Quantum se aandeelhouding wat Astral bekommerd gelaat het oor sy bestaande ooreenkomste met die kuikenprodusent.
Die plaaslik genoteerde beleggingsmaatskappy Zeder besit reeds 'n aansienlike belang in Quantum.
Silverlands, 'n beleggingsmaatskappy van Luxemburg, het op 10 Julie ook 'n belang van 32% in Quantum bekom.
Dit is nie bekend hoeveel Astral vir sy belang in Quantum betaal het nie.
Quantum se aandeelprys het Dinsdagmiddag teen R7,05 per aandeel verhandel teenoor R6,40 die vorige dag.
Quantum verskaf 30% van Astral se lewende braaihoenders vir slagting in die Wes-Kaap. Quantum verskaf sowat 12% van al die lewende braaihoenders wat Astral landwyd slag.
"As daar 'n verandering is in die beheer van Quantum, kan dit 'n negatiewe uitwerking op ons ooreenkoms tot gevolg hê," sê Astral in 'n verklaring.
Die maatskappy kan dalk gedwing word om sy eie hoenderplase op te rig om aan die vraag na braaihoenders veral in die Wes-Kaap te voorsien.
Astral verwelkom wel die belegging deur Silverlands en voer aan dit sal help om die belange van kleiner aandeelhouers in Quantum te beskerm en help verseker dat die maatskappy steeds as 'n "onafhanklike, geïntegreerde pluimvee- en eierprodusent bedryf word".